अशोक कुमार दत्तक काव्य-गुण सँ प्रथम परिचय 'पुर्वोत्तर मैथिल' पत्रिका सँ भेल छल. बाद मे अशोक जी 'साहित्यिक चौपड़ि' मे सेहो अपन काव्य-संसारक संग सहभागिता दर्ज करौलनि. आब 'झिझिरकोना' नाम सँ हिनक पहिलुक कविता संग्रह बहरौलनि अछि. कायदे सँ तँ ई कविता सभ कम सँ कम तीन दशक पूर्वहिं पाठकक समक्ष आबि जयबाक चाही छल मुदा अहाँ पूछि सकैत छी जे आबिए जयतैक तँ की भ' जयतैक ? यैह गप्प एकर ठीक विपरीत अर्थ मे सेहो पूछल जा सकैछ ? जे-से, औखन हिनक किछु कविता कविक आत्म-वक्तव्यक संग प्रस्तुत अछि. पढ़ल जाए- मॉडरेटर.
 प्रवेशिकाक बाद महाविद्यालयक अध्ययन वास्ते जखन पटना अयलहुँ, 'आर्तावर्त' आ 'मिथिला मिहिर' अपन उच्च शिखर पर छल। आर्यावर्तक 'चुटकुलानन्द की चिट्ठी' आ मिथिला मिहिरक 'बहिरा नाचे अपने ताले' बेस रसगर लागए। ओहि समयक विद्यापति समारोह मैथिल समाजक वास्ते एक महापर्व सदृश। मधुरताक लोकप्रियता एहन जे आन-आन भाषा-भाषी सेहो सभ रसपान करए वास्ते उमड़ि पड़थि। हेंजक हेंज मिथिलावासी, धरोहि बान्हि छावनी सदृश विस्तृत पंडाल मे गज-गज करथि। ओहि मे रविन्द्र-महेन्द्र जोड़ीक गान सुनबा लेल मारि पड़ए। श्री रवीन्द्र जीक गायन- "के छथि मैथिल की थिक मिथिला, हम कहैत छी ओरे सँ, मिथिलावासी सुनू पिहानी, हम कहैत छी जोरे सँ। " सुनि रोमांचित भ' जाइ। जेना मिथिलाक राज्य गान हो ! ओहि समय मे गोलघर मुहल्ला मे डेरा छल। समारोह सँ छुटि क' डेरा आबी तँ किछु-किछु लिख' बैसी। कहियो काल लिखयलाक बाद पुरना अंगनाक मध्य मड़बा पर बैसि लिखल रचना सभ केँ सुनाब' बैसि जाइ। छपयबाक वास्ते नहि अपितु मात्र मनोरंजनक वास्ते।
 किछु सालक बाद घरेलु बाध्यताक कारणें हमरा पटना छोड़ि दरभंगा आबय पड़ल। स्नातकोत्तर मे जखन दरभंगा मे छलहुँ तँ विद्यापति समारोह ओहो ठाम खूब घूम-धाम सँ मनाओल जाइत छल। ओतहु रविन्द्र-महेन्द्र जोड़ीक रंग-विरंगा गाना सुनि श्रोतागण झूमि उठथि। आर्यावर्त-मिथिला मिहिर बन्न भेलाक बाद कहियो काल 'माटि-पानि' पत्रिका पढ़बाक लेल भेंटि जाएल करए। ओहि समय तीन गायकक एकटा समूह तिजोड़ी बनि सेहो अभरलाह। ओहो सभ नीक गाबथि। विद्यापति समारोहक ओहि समय जेना दुन्दुभी बजैत छल। लहेरियासरायक एम. एल. एकेडमी उच्च विद्यालय मे संकल्प लोकक तत्वाधान मे साहित्यिक आयोजन भेल छल जाहि मे गायकक एक आर जोड़ी उभरलाह। शशिकान्त-सुधाकान्त। ओहि जोड़ीक मुँह सँ किछु गीत सुनल- मोन होइए अहाँ केँ देखिते रही, किछु बाजी अहाँ हम सुनिते रही; तोरा अंगना मे बसन्त नेने आएब सजना। सुनि मोन गदगद भ' उठए।
 ई पोथी दू कालखण्डक थिक। हम कोनो काव्यक गूढ़ बातक चर्च नहि कयल अछि, मुदा अपन जीवन मे गाम-घर मे रहैत आ एखन शहर मे अपन जीवन व्यतीत करैत जे मैथिल संस्कारक बदलैत स्वरूप केँ अनुभव कएल अछि ओकरे शब्दक माध्यमे अभिव्यक्ति देल अछि।
 कन्यादान करबा मे बाप बिका गेल !
 यौ बाबू आब हद्द भ' गेल !
 यौ बाबू आब हद्द भ' गेल !
 जतय गंगा कहथि 'दानी बनू'
'सदिखन देवीक सेबी बनू'
यौ बाबू आब हद्द भ' गेल ।
 हम हेरै छी अपन मिथिला, राजा विदेहक शान यौ।
 बिनु गायत्री-जप कोना पायब, तीनू ताप सँ त्राण यौ।
 मिथिलाक्षर नहि, मैथिली बाजब, कत' मिथिलाक पहिचान यौ।
 जेठक बोली सुनि कान पकन्हि, अपना केँ बुझथि महान यौ।
 बाहरे अपने बियाहल तँ कोना, बाप करौ कन्यादान यौ।
 अहिवातीक अँचरा, नहि देखी कोना, खोइंछ भरल दूभि-धान यौ।
 सोहागिन सीथ ने सेनुर देखी, कोना पूजब हनुमान यौ।
 कतहुँ ने नचारी गूँजैए, ने मधुश्रावणीक गान यौ।
 नहि सौजनि, नहि पाथेय होए, ने समधि-मिलान यौ।
 कोजगरा मे आब कोना, बाँटब पान-मखान यौ।
 बिनु तिलकोर, खम्हारू कोना, करू सन्मान यौ।
 सजबी-दही बिनु मड़र कोना, देखब चौठी चान यौ।
 सँगहि शक्ति समेटू सभ केओ, राखू मिथिलाक मान यौ।
 तुलसी चौराक दीप कत' भुलायल ?
 नहि जानि धरोहरि कत' हेरायल ?
 अहिबातक सेनुर कत' बिलायल ?
 नहि जानि धरोहरि कत' हेरायल ?
 अहिबक फर, कत' ओंघरायल ?
 नहि जानि धरोहरि कत' हेरायल ?
 कैथी-तिरहुता कत' लुटायलि ?
 नहि जानि धरोहर कत' हेरायल ?
 मनुक्खक ममता कत' मेटायल ?
 नहि जानि धरोहरि कत' हेरायल ? 